MNENJE KOMISIJEv skladu s členom 294(7)(c) Pogodbe o delovanju Evropske unije o spremembah, ki jih je predlagal Evropski parlament k stališču Sveta o predlogu UREDBA EVROPSKEGA PARLAMENTA IN SVETAo dajanju v promet in uporabi biocidnih pripravkov. /* COM/2012/0135 final - 2009/0076 (COD) */





2009/0076 (COD) MNENJE KOMISIJE v skladu s členom 294(7)(c) Pogodbe o delovanju Evropske unije o spremembah, ki jih je predlagal Evropski parlament k stališču Sveta o predlogu UREDBA EVROPSKEGA PARLAMENTA IN SVETA o dajanju v promet in uporabi biocidnih pripravkov. 1. Uvod Komisija v skladu s členom 294(7)(c) Pogodbe o delovanju Evropske unije poda svoje mnenje o spremembah, ki jih predlaga Evropski parlament v drugi obravnavi. Komisija v nadaljevanju navaja mnenje o spremembah, ki jih je predlagal Parlament. 2. Ozadje Komisija je 12. junija 2009 predložila Evropskemu parlamentu in Svetu predlog Uredbe o dajanju v promet in uporabi biocidnih pripravkov za sprejetje s postopkom soodločanja, kakor je določeno v členu 251 Pogodbe ES. Ekonomsko-socialni odbor je predložil mnenje 17. februarja 2010. Evropski parlament je sprejel svoje stališče v prvi obravnavi 22. septembra 2010. Svet je dosegel politični sporazum o predlogu 20. decembra 2010 ter je sprejel skupno stališče 21. junija 2011. Odbor COREPER je 23. novembra 2011 dal svoje soglasje h kompromisu z druge obravnave. Evropski parlament je sprejel zakonodajno resolucijo na drugi obravnavi 19. januarja 2012. 3. Cilj predloga Komisije Cilj predlagane Uredbe je izboljšati delovanje notranjega trga z biocidnimi pripravki ob zagotavljanju visoke ravni varstva okolja in zdravja ljudi. S predlogom se namerava popraviti številne pomanjkljivosti, ki so bile ugotovljene v prvih osmih letih izvajanja Direktive 98/8/ES, zmanjšati stroške usklajevanja, preprečiti težave s prihodnjim izdajanjem dovoljenj za pripravke in postopkom medsebojnega priznavanja ter posodobiti in prilagoditi instrument glede na najnovejši razvoj politike. 4. Mnenje Komisije o spremembi, ki jo predlaga Evropski parlament Na svojem plenarnem zasedanju 19. januarja 2012 je Evropski parlament sprejel kompromisni sveženj, o katerem se je dogovoril s Svetom, da bi se doseglo soglasje v drugi obravnavi. Te spremembe zadevajo predvsem: – merila za izključitev aktivnih snovi iz postopka odobritve; – področje uporabe centraliziranega postopka EU za biocidne pripravke, – večjo prožnost v zvezi z zahtevanimi podatki in manj preskusov na vretenčarjih, – zahteve o označevanju tretiranih izdelkov; – objavo poročil in razširjanje informacij, – naloge, dodeljene Evropski agenciji za kemikalije, ter podlago za plačevanje honorarjev tej agenciji. Komisija ne bo nasprotovala kompromisnemu svežnju, ker je v skladu s splošnim namenom in splošnimi značilnostmi predloga. Kar zadeva uporabo izvedbenih aktov za določitev honorarjev, ki se plačajo Evropski agenciji za kemikalije, opredelitev nanomateriala in honorarje za zahtevke za vzajemno priznavanje, je Komisija podala izjave, ki so priložene k temu mnenju. 5. Sklep Komisija v skladu s členom 293(2) Pogodbe o delovanju Evropske unije ne bo nasprotovala spremembam, o katerih je glasoval Evropski parlament v drugi obravnavi, v skladu z zgoraj opisanim kompromisnim besedilom. Priloga: Izjave Komisije Izjava Komisije o uporabi izvedbenih aktov za določitev honorarjev Komisija meni, da honorarjev, ki se plačajo Evropski agenciji za kemikalije, ni mogoče določiti z izvedbenimi akti. Vendar Komisija v duhu kompromisa ne bo nasprotovala končnemu besedilu, kot sta se o njem dogovorila Svet in Evropski parlament. Vendar si Komisija pri tej zadevi pridržuje pravico do uporabe pravnih sredstev, predpisanih s Pogodbo, da bi od Sodišča pridobila pojasnitev o razmejitvi med členoma 290 in 291. Izjava Komisije o opredelitvi nanomateriala Čeprav Komisija lahko sprejme končno besedilo, kot sta se o njem dogovorila Svet in Evropski parlament, še vedno meni, da bi bilo neposredno sklicevanje na Priporočilo Komisije 2011/696/EU o opredelitvi nanomateriala bolj primerno zaradi potrebe po uporabi usklajene opredelitve nanomateriala v vsej zakonodaji EU in možnosti enostavnega prilagajanja take opredelitve tehničnemu in znanstvenemu napredku. V ta namen bo Komisija sprejela potrebne ukrepe za zagotovitev, da se to odraža v vseh prihodnjih predlogih. Izjava Komisije o honorarjih za zahtevke za vzajemno priznavanje V svojem predlogu Uredbe o honorarjih v skladu s členom 80(1) bo Komisija skušala zagotoviti, da se pri ravni honorarja za zahtevke za vzajemno priznavanje, ki se plačajo Evropski agenciji za kemikalije, upošteva raven honorarjev, ki se zaračunavajo v različnih državah članicah, in da se ne ustvarja nesorazmerno breme za podjetja, zlasti za mala in srednje velika podjetja.